Csak az ellopott feszületet tartották meg a zsákmányból.

A Pest Megyei Rendőr-főkapitányság a police.hu oldalon számolt be arról, hogy a pilisi járőrök egy betörő testvérpárt állítottak elő.

Egy idős asszony tett bejelentést április 9-én a rendőrségen, hogy hétvégi házába, ahol egy hónappal azelőtt járt betörtek.

Elvittek vetőmagot, centrifugát, csaptelepet, vízmértéket, harapófogót, plédet, de még a falról a feszületet is.

A kár több 150 ezer forint volt. A rendőrök kiderítették, a betörés két helyi férfi, egy testvérpár számlájára írható.

Április 16-án elfogták őket. A 26 és 21 éves testvérpár nem tagadta a bűncselekményt. Azt mondták, a házba több hete a fürdőszoba ablakán át mentek be, összeszedtek mindent, amit eladhatónak gondoltak.

Mindenen túladtak, csak a feszületet tartották meg, amit szobájuk falára akasztottak. A Monori Rendőrkapitányság lopás megalapozott gyanúja miatt – szabadlábon hagyásuk mellett – folytatja le velük szemben a további eljárást.

Kiemelt kép: police.hu